Házirend

1. A bölcsődében 1 éves kortól 3 éves korig gondozzuk azoknak a szülőknek a gyermekeit, akik a Gyvt. 41. § (1) szerint meghatározott okok miatt, gyermekeik napközbeni ellátásáról nem tudnak gondoskodni.
2. Bölcsődei ellátási év rendje: szeptember 1-től – augusztus 31-ig
3. A Bölcsőde nyitvatartási ideje:

 ***Ellátási napokon 6.45 – 17.00 között***

 Étkezési időpontok:

 Reggeli: 8.00 – 8.30

 Tízórai: 10.00

 Ebéd: 11.30 – 12.00

 Uzsonna: 15.00 – 15.15

1. Kérjük a Kedves Szülőket, hogy segítsék a csoportok napirendjének kialakítását azzal, hogy gyermekeikkel és gyermekeikért étkezések előtt vagy étkezések után jöjjenek, mert a kisgyermeknevelők nem tudnak kellő figyelmet fordítani az étkezések közben érkező vagy távozó gyermekre és szüleire.

A gyermekek hazaviteléről a ***bölcsőde zárásáig kell gondoskodnia a szülőnek***.

1. A bölcsődéből a gyermeket csak a szülő, vagy az általa írásban megbízott személy viheti el. 14 éven aluli gyermek a feladattal nem bízható meg.
2. Szeretnénk partneri kapcsolat kialakítását a bölcsőde és a szülők között, így lehetőséget biztosítunk a szülőknek, hogy betekintést nyerjenek (az alvási idő kivételével) az intézményben folyó szakmai munkába, megismerjék szakmai célkitűzéseinket, nevelési módszereinket.
3. A szülőknek gondoskodnia kell arról, hogy gyermekeik tisztán, ápoltan, megfelelő öltözékben érkezzenek a bölcsődébe.
4. Kérjük a kedves szülőket, hogy a bölcsődei csoportba való belépés előtt gyermekeiket szükség szerint öltöztessék át, majd kísérjék be őket a csoportszobába és tájékoztassák a kisgyermeknevelőt a gyermek hogylétéről. Hazavitelkor a kisgyermeknevelő ad tájékoztatást a napi eseményekről.
5. A bölcsődébe csak egészséges gyermek hozható. A közösség érdekében lázas, antibiotikumot szedő, vagy fertőzésre gyanús gyermek nem látogathatja az intézményt.

 A családban előforduló fertőző betegségről a bölcsődét értesíteni kell.

1. Ha a gyermek napközben betegszik meg, a kisgyermeknevelőnek kötelessége értesíteni a szülőt. Ehhez szükség van pontos címre és telefonszámra, kérjük az üzenő füzetbe írják be. Ha a szülő munkahelye, lakása (illetve ahol napközben elérhető) telefonszámaiban változás történt köteles közölni a bölcsőde vezetőjével.
2. Ha a szülő betegség vagy más ok miatt nem hozza gyermekét, a távolmaradás okát közölje a bölcsődevezetővel. A távolmaradást egy nappal előtte 9 óráig be kell jelenteni. Hiányzás után kérjük, legalább egy nappal előre jelezzék, ha gyermekük ismét jöhet bölcsődébe.
3. Két hónapi egybefüggő hiányzás után, csak különösen indokolt esetben és egyéni elbírálás alapján tudjuk a bölcsődei férőhelyet fenntartani.
4. Amennyiben a gyermek a bölcsődei ellátást 30 napon (1 hónap) túl igazolatlanul nem veszi igénybe, az a bölcsődei ellátás megszűntetését vonhatja maga után. A 30 napon túli igazolatlan hiányzás a házirend súlyos megsértésének minősül. Igazolatlan hiányzás esetén a szülő, törvényes képviselő részére levélben felszólítás kerül kiküldésre, hogy igazolja a gyermek távollétét. Amennyiben erre a levél kézhezvételétől számított 5 napon belül nem kerül sor, a gyermek bölcsődei jogviszonya megszüntetésre kerül.
5. A gyermek gyógyszer és ételérzékenységéről a szülő adjon tájékoztatást, a kivizsgálás eredményét kérjük bemutatni.
6. A bölcsődébe értéktárgyakat a szülő csak saját felelősségére hozzon. A gyermek személyes tárgyaiért nem tudunk felelősséget vállalni. Szíveskedjenek a bölcsődében használt váltóruhába és cipőbe a gyermekek nevét, vagy jelét beleírni.
7. A bölcsődénkbe járó gyermekek biztonságának védelme mindannyiunk közös felelőssége, ezért megkérjük a tisztelt szülőket, gyermekeket kísérő hozzátartozókat, hogy a bölcsődébe érkezéskor és távozáskor a bejárati ajtót szíveskedjenek becsukni és a záródásáról meggyőződni.
8. Délután a kisgyermeknevelő által a szülőnek vagy az általa megbízott személynek kiadott gyermek további ellátásáért, felügyeletéért a szülő, illetve az általa megbízott személy a felelős.
9. Kérjük, minden szülő hozzon gyermekének egy füzetet, amelybe a kisgyermeknevelők rendszeres tájékoztatást adnak a gyermekek fejlettségéről. Örömmel fogadjuk, ha a szülők is bejegyzéseikkel gazdagítják ismereteinket a gyermek egészségi állapotáról, fejlődéséről vagy az otthoni eseményekről.
10. Kérjük, hogy a térítési díjat, minden hónapban a számlán szereplő fizetési határidő napjáig szíveskedjenek befizetni. Amennyiben fizetési gondjaik vannak, keressék meg a bölcsőde vezetőjét.
11. A bölcsőde nyáron 2 - 3 hétre, télen 1 hétre bezár, ez idő alatt a gyermekek elhelyezéséről a szülő gondoskodik.
12. Bölcsődénkben Érdek-képviseleti Fórum működik, a fórumtagok neve és elérhetősége

 kifüggesztve megtalálható. A szülő vagy a törvényes képviselő panaszával, észrevételével, véleményével a bölcsőde vezetőjéhez, a Város Polgármesteréhez és az Érdek-képviseleti Fórumhoz fordulhat.

Az 1997. évi XXXI. tv. 36 § alapján a szülő panasszal fordulhat az intézmény vezetőjéhez vagy a Bölcsődei Érdek-képviseleti Fórumhoz a következő esetekben:

* 1. az ellátást érintő kifogások orvoslása érdekében,
	2. a gyermeki jogok sérelme, továbbá az intézmény dolgozói kötelezettségszegése esetén,
	3. iratbetekintés megtagadása esetén.

Az intézmény vezetője, illetve az érdek-képviseleti fórum a panaszt kivizsgálja, és tájékoztatást ad a panasz orvoslásának más lehetséges módjáról. A gyermek szülője vagy más törvényes képviselője az intézmény fenntartójához vagy a gyermekjogi képviselőhöz fordulhat, ha az intézmény vezetője vagy az érdekképviseleti fórum 15 napon belül nem küld értesítést a vizsgálat eredményéről, vagy ha a megtett intézkedéssel nem ért egyet.

* Kérjük Önöket, ügyeljenek az intézmény tisztaságának megőrzésére, az intézmény felszereléseire, értékeire.
* Az intézmény egész területén tilos a dohányzás és a szeszes ital fogyasztása.
* Kérjük Önöket, hogy a gyermek szekrényében ételt, italt ne hagyjanak.
* Felhívjuk figyelmüket, hogy a kisgyermeknevelők nem adnak ki más gyermekéről, ill. szülőtársról és elérhetőségeiről információt!
* Kérjük Önöket, hogy a bölcsőde területére kutyát ne hozzanak be, ne kössék ki a bejárati kapuhoz, mert a bölcsődébe érkező gyermekek körében ez félelmet kelthet.
* Felhívjuk a szülők figyelmét, hogy a gyermekek személyiségi jogainak védelme érdekében a bölcsőde területén csak úgy lehet fényképet, vagy videó felvételt készíteni, ha azon csak a saját gyermeke szerepel. Amennyiben a saját gyermekén kívül más gyermekek is szerepelnek a képen, illetve a videó felvételen, akkor azt csak az érintett szülők hozzájárulásával jelenítheti meg közösségi oldalakon, egyéb esetben tilos!